РЕГЛАМЕНТ (ЕО) № 734/2007 НА СЪВЕТА
от 11 юни 2007 година
за изменение на Регламент (ЕИО) № 1883/78 относно определяне на общи правила за финансирането на интервенции от Европейския фонд за ориентиране и гарантиране на земеделието, секция „Гарантиране“
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално трета алинея от член 37, параграф 2 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
За интервенционните мерки, за които правилата за организация на пазара не постановяват единична сума, Регламент (ЕИО) № 1883/78 на Съвета (2) установява основни правила на Общността за финансиране, по-специално по отношение на метода за определяне на сумите, които трябва да се изплащат, за финансирането на разходите, произтичащи от задържането на необходимите средства за интервенционно закупуване, за оценката на запасите, които се прехвърлят от една година за друга, както и за финансирането на разходите, произтичащи от физическите операции по съхранението.
(2)
Член 5 от Регламент (ЕИО) № 1883/78 постановява, че лихвените разходи, понесени от държавите-членки при мобилизирането на средствата, използвани за закупуване на продукти за публична интервенция, се заплащат от Общността при еднакъв лихвен процент.
(3)
Е възможно в някои държави-членки закупуването на земеделски продукти чрез интервенция да се финансира само при лихвени проценти, които са значително по-високи от единния лихвен процент.
(4)
Когато в тези случаи средностатистическият лихвен процент през третия месец след референтния период, използван за установяването на единния лихвен процент от Комисията, са повече от два пъти от единния лихвен процент за съответната държава-членка, следва да се направи разпореждане за прилагане на коригиращия механизъм. Този средностатистически лихвен процент трябва при все това да се понесе частично от съответната държава-членка, с цел последната да бъде окуражена да потърси по-изгодни методи за финансиране.
(5)
Регламент (ЕИО) № 1883/78 следва да бъде съответно изменен.
(6)
Настоящото изменение на правилата следва да се прилага за 2007 и 2008 финансови години и да важи от началото на текущата финансова година,
ПРИЕ НАСТОЯЩИЯ РЕГЛАМЕНТ:
Член 1
Третата алинея от член 5 от Регламент (ЕИО) № 1883/78 се заменя със следното:
„Чрез дерогация от първа алинея, ако разходите по средностатистическия лихвен процент, понесени от държава-членка по време на третия месец след референтния период, използван за установяване на единния лихвен процент от Комисията, са повече от два пъти стойността на разходите по този единен лихвен процент, Комисията може, в процеса на финансиране на разходите за лихвени проценти, понесени от тази държава-членка, да покрие сумата, която отговаря на разходите по лихвения процент, понесени от тази държава-членка минус разходите за единния лихвен процент, за 2007 и 2008 финансови години.“
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага за разходи, направени от 1 октомври 2006 г. нататък.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 11 юни 2007 година.